Hraško, Igor, poslanec NR SR (2013-09-25):
Čo sa týkalo tých kontrolných mechanizmov, každý sa tu ohradzuje, áno, máme kontrolné mechanizmy, ale nefungujú. Nefungujú, žiaľ, nefungujú, darmo si budete, páni poslanci SMER-u, hovoriť, že ale veď také sú, máte možnosti. Áno, niekde to funguje, ale, žiaľ, vo väčšine nie. A toto je príčina. Tú treba odstrániť a nebudú tieto problémy. Kolega Blanár hovoril, hodina otázok, každý má právo. Samozrejme, ale keď si vládni poslanci na premiéra napíšu 120 otázok a opozícia napíše 60, štatistika je jasná. Malá pravdepodobnosť, že sa vytiahne. Teraz zhodou okolností bola jedna otázka od tuším pána Zajaca, ktorý ale potom demonštratívne odišiel. A ďalšia otázka bola od kolegu nášho Vašečku a zrazu sa zistilo, že pán predseda vlády nie je pripravený na takúto otázku. Okrem toho reaguje vždycky 15-minútovým prejavom. Takže opäť, odstráňme túto príčinu a nie je problém. Nechcite mi povedať, páni poslanci SMER-u, že vy sa potrebujete verejne dotazovať svojich ministrov na nejaké otázky! Veď s nimi diskutujete furt, keď sú tuná pri hodine otázok a interpeláciách, tuná sedia, veď vidíme, ako každý z vás veselo džavoce s pánmi ministrami. Tak mi nehovorte, že sa ich potrebujete ešte opýtať oficiálne otázky. Hodina otázok je určená skôr opozícii, aby bola ako kontrolný mechanizmus, aby sme dostali odpovede na niektoré závažné problémy, ktoré sa vyskytujú v rámci vedenia verejnej správy. No a ďalšie už nebudem teraz komentovať, lebo by som reagoval na iného rečníka. Aj keď som mohol, pretože sa to týkalo ohovárania a zavádzania, ale teraz by som predniesol ten doplňujúci a pozmeňujúci návrh poslanca Jozefa Viskupiča, Eriky Jurinovej, Igora Hraška k návrhu zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, tlač 559. Návrh zákona v znení neskorších predpisov sa dopĺňa takto: 1. V čl. I sa za body 1 vkladajú nové body 2 a 3, ktoré znejú: „2. V § 63 odsek 2 znie: Z každého rokovacieho dňa schôdze Národnej rady alebo jej výboru sa vyhotovuje prezenčná listina. Poslanec svoju účasť na rokovaní potvrdzuje elektronicky prostredníctvom karty vydanej kanceláriou. Podrobnosti upraví predseda Národnej rady. 3. V § 63 sa vypúšťa odsek 10. Doterajší bod sa následne prečísluje.“ Odôvodnenie: Dneska už v čase naozaj veľkej elektronizácie, koniec koncov aj vaša vláda zavádza úspešne e-government, čo je na prospech veci. Myslím si, že aj tu by sme sa mohli prispôsobiť, takže predloženým doplňujúcim návrhom sa navrhuje zmeniť doterajší spôsob zisťovania účasti poslancov na schôdzach Národnej rady Slovenskej republiky z písomnej formy na elektronickú, a to prostredníctvom moderných informačno-komunikačných prostriedkov. Každý poslanec po zložení sľubu obdržal od Kancelárie Národnej rady preukaz a čipovú kartu, ktorými možno jednoducho a efektívne a zároveň nesporne zistiť, či sa poslanec zúčastňuje rokovania a plní si svoju povinnosť. Podobne ako je to pri elektronickom hlasovaní, spĺňa toto technologické riešenie všetky bezpečnostné kritériá a má de facto úroveň elektronického podpisu. Takto je, toto riešenie minimalizuje možnosti zneužitia alebo obchádzania účasti na schôdzi Národnej rady, keďže technologické riešenie, ktoré je súčasťou poslaneckého preukazu, neumožňuje vytváranie duplikátov. Zároveň je nepravdepodobné, aby poslanec odovzdal svoj preukaz inej osobe. V neposlednom rade toto riešenie znižuje zbytočnú administratívnu záťaž a náklady kladené na Kanceláriu Národnej rady a myslím, že má aj pozitívny vplyv na životné prostredie. Ďakujem pekne.